Broj: 711-I-1591-P-318-19/20-02-11

Zagreb, 18. rujna 2020.g

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), u predmetu dužnosnika Josipa Salapića, državnog tajnika u Ministarstvu državne imovine, na 98. sjednici, održanoj dana 18. rujna 2020., donosi sljedeću:

ODLUKU

Postupak za odlučivanje o sukobu interesa protiv dužnosnika Josipa Salapića, državnog tajnika u Ministarstvu državne imovine, neće se pokrenuti, s obzirom da je dužnosnik dostavio očitovanje i odgovarajuće dokaze na Zaključak, Broj: 711-I-1477-IK- 276-15/19-15-10 od 19. kolovoza 2019.g., kojima je uskladio prijavljenu imovinu s imovinom utvrđenom iz podataka pribavljenih od nadležnih tijela, u postupku provjere podataka podnesenog Izvješća o imovinskom stanju dužnosnika od 19. ožujka 2019.g. povodom promjene, u dijelu Izvješća koji se odnosi na plaću bračnog druga dužnosnika i površinu nekretnine u suvlasništvu dužnosnika.

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenoga Zakona, dok je podstavkom 6. propisano da su državni tajnici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako je Josip Salapić obnašao dužnost državnog tajnika u Ministarstvu pravosuđa od 14. lipnja 2017.g. do 21. srpnja 2020.g., zatim zastupnika u Hrvatskom saboru od 22. srpnja 2020.g. do 30. srpnja 2020.g., dok od 30. srpnja 2020.g. obnaša dužnost državnog tajnika u Ministarstvu pravosuđa i uprave.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Dužnosnik Josip Salapić je 19. ožujka 2019. g. Povjerenstvu podnio izvješće o imovinskom stanju povodom promjene. Povjerenstvo je izvršilo redovitu provjeru podataka iz navedenog izvješća o imovinskom stanju dužnosnika.

U dijelu podataka navedenog izvješća „Plaća bračnog druga dužnosnika na godišnjoj razini“ dužnosnik je naveo primitak plaće bračnog druga u bruto iznosu od 177.028,92 kn i neto iznosu od 114.429,48 kn. Uvidom u informacijski sustav Porezne uprave Ministarstva financija na temelju ovlaštenja, utvrđeno je da je bračni drug dužnosnika od isplatitelja, Hrvatskog zavoda za zdravstveno osiguranje, na godišnjoj razini ostvario primitak u neto iznosu od 89.343,94 kn te odgovarajući primitak u bruto iznosu. Navedeni primitci u informacijskom sustavu Porezne uprave označeni su šifrom 0001 (primitci od nesamostalnog rada, odnosno primitci po osnovi plaće).

Člankom 8. stavkom 7. podstavkom 7. ZSSI-a propisano je da dijelove imovine, u pogledu koje postoji dužnosnikova obveza podnošenja izvješća o imovinskom stanju, uz ostalo, čini i dohodak od nesamostalnog rada.

Nadalje, u podnesenom izvješću o imovinskom stanju, u dijelu izvješća „Podatci o nekretninama“ dužnosnik je naveo da je s trećim osobama suvlasnik nekretnine, kuće s okućnicom u Bizovcu, ……………………….., površine 130 m2, upisane u Katastarskoj općini Bizovac pod brojem zemljišnoknjižnog uloška ……….. Uvidom, na temelju ovlaštenja, u Zajednički informacijski sustav zemljišnih knjiga i katastra, utvrđeno je daje u Katastarskoj općini Bizovac, pod brojem ZK uloška ………….. i brojem katastarske čestice ………… upisana nekretnina, kuća, dvor i oranica, površine 580 m2, te da je kao suvlasnik, sa suvlasničkim dijelom od 3/8, upisan dužnosnik Josip Salapić.

Člankom 8. stavkom 7. podstavkom 7. ZSSI-a propisano je da dijelove imovine, u pogledu koje postoji dužnosnikova obveza podnošenja izvješća o imovinskom stanju, uz ostalo, čine i nekretnine.

Usporedbom podataka iz podnesenog izvješća o imovinskom stanju dužnosnika povodom promjene od 10. ožujka 2019. g. i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljene imovine iz navedenog izvješća o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, u dijelu koji se odnosi na dohodak od nesamostalnog rada bračnog druga dužnosnika te na površinu nekretnine, kuće, dvora i oranice u Bizovcu.

Člankom 26. stavkom 1. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ako prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je, sukladno odredbi članka 26. stavka 2. ZSSI-a dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je stoga, Zaključkom, broj: 711-I-1477-IK-276-15/19-15-10 od 19. kolovoza 2019.g., pozvalo dužnosnika Josipa Salapića da se očituje o utvrđenom neskladu te da očitovanju priloži odgovarajuću dokumentaciju.

Dužnosnik je dana 28. kolovoza 2019.g. dostavio očitovanje u kojem je naveo kako je plaću supruge, koja je zaposlena u Hrvatskom zavodu za zdravstveno osiguranje u Zagrebu, napisao u iznosu od 114.429,48 kn godišnje neto jer je supruga s danom 1. ožujka 2019.g. potpisala novi ugovor o radu u HZZO-u s većim neto iznosom plaće. Budući je izvješće ispunjavao 19.ožujka 2019.g., napisao je novi iznos plaće i pomnožio s 12 mjeseci. U postupku redovite provjere utvrđen je iznos koji je ostvarivala na prijašnjem radnom mjestu u 2018.godini. te napominje kako će navedeno ispraviti u imovinskoj kartici.

U odnosu na dio izvješća o podacima o nekretninama dužnosnik navodi kako je omaškom upisana površina od 130 m2, obzirom da je krivo upisan i izračunat njegov suvlasnički dio površine nekretnine jer je smatrao da je potrebno upisati samo nekretninu za stanovanje. Radi se o kući, dvoru i oranici u kojoj je suvlasnik s braćom i sestrom nakon smrti oca i majke u kojoj formalno ne živi od 2005g.

Dužnosnik je u prilogu očitovanja dostavio IP Obrazac s podacima o plaći bračnog druga iz kojeg je utvrđeno kako je dužnosnikovoj supruzi u 2018.g. isplaćen ukupan iznos od 124.144,65 kn po osnovi plaće, odnosno 84.103,41 kn neto. Dužnosnik je dostavio i ugovor o radu supruge od 1. ožujka 2019.g. Povjerenstvo napominje kako automatizirani sustav redovite provjere ovog dijela imovine prikazuje umnožak plaća 12 mjeseci prije dana podnošenja izvješća, dok je dužnosnik prijavio točan iznos plaće supruge u mjesecu koji je prethodio podnošenju izvješća uvećan za 12 mjeseci. U tom smislu se razlika između podataka iz podnesenog izvješća i podataka pribavljenih od Porezne uprave u konkretnom slučaju ne može smatrati propustom dužnosnika u smislu povrede odredbi članka 8. i 9. ZSSI-a. Povjerenstvo pritom napominje kako je dužnosnik u izvješću o imovinskom stanju podnesenom naknadno, 28. kolovoza 2019.g., korigirao podatke s podacima koje je Povjerenstvo utvrdilo u postupku redovite provjere, dok je u izvješću kojeg je podnio 2. ožujka 2020.g. na dalje prijavljivao navedeni iznos plaće bračnog druga na mjesečnoj razini sukladno promjeni načina prijave ovog podatka u obrascu izvješća.

U pogledu nekretnine utvrđeno je kako se u predmetnom slučaju radi o kući s okućnicom nad kojom dužnosnik ima suvlasništvo s trećim osobama, da je njegov suvlasnički udio manji od udjela ostalih osoba te da je utvrđena neprijavljena razlika manja od 500 m2, a odnosi se na okućnicu uz kuću. Isto tako, Povjerenstvo ističe kako je naknadno, dana 18. lipnja 2020.g., donijelo Smjernicu i uputu koja se odnosi na prijavu kuće u izgradnji te prijavu nekretnina koje u naravi čini zemljište na kojem se nalazi više objekata. Slijedom svega navedenog, prijava podataka od strane dužnosnika u pogledu predmetne nekretnine u konkretnom slučaju ne može se smatrati povredom odredbi članka 8. i 9. ZSSI-a, a uzevši u obzir ranije navedeno, kao i činjenicu da je dužnosnik u izvješću o imovinskom stanju podnesenom naknadno, 28. kolovoza 2019.g.,uskladio podatke s podacima koje je Povjerenstvo utvrdilo u postupku redovite provjere.

Slijedom svega navedenog, utvrđuje se kako je dužnosnik Josip Salapić dostavio očitovanje i odgovarajuće dokaze na Zaključak Povjerenstva, Broj: 711-I-1477-IK-276-15/19-15-10 od 19. kolovoza 2019.g., kojima je uskladio prijavljenu imovinu s imovinom utvrđenom iz podataka pribavljenih od nadležnih tijela u postupku provjere podataka podnesenog Izvješća o imovinskom stanju dužnosnika od 19. ožujka 2019.g. te je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Josip Salapić, elektroničkom dostavom
2. Objava na internetskoj stranici Povjerenstva
3. Pismohrana